Efter en fodboldopvækst i klubben bliver 19-årige Wessam Abou Ali bliver nu fast mand i AaBs Superliga-trup.

Års hårdt slid på ungdomsholdene i AaB bærer nu frugt for den bare 19-årige Wessam Abou Ali. Gennem vinteropstarten har han trænet med Alka Superligatruppen, og han fortsætter nu som en fast del af AaB’s førsteholdstrup frem til udgangen af 2021. - Wessam har vist sig godt frem til både træning og kamp i opstartsfasen. Blandt andet med to scoringer i testkampen mod Shonan Bellmare. Han er en spændende spiller, som nu skal vænne sig til seniorfodbold, udtaler AaB’s sportsdirektør Allan Gaarde i en pressemeddelelse. - Det særlige ved Wessam er, at han er en dygtig målscorer med gode individuelle færdigheder, som skiller sig ud fra mængden. Han har i flere år været toneangivende på vores ungdomshold og bærer anførerbindet på U/19-ligaholdet, hvor han i efteråret scorede ni mål i U/19 Ligaen. De offensive kvaliteter han besidder, håber vi, at han kan udvikle yderligere, siger Allan Gaarde. - Derudover glæder vi os over, at det endnu en gang er lykkedes AaB’s talentafdeling at udvikle spillere til førsteholdstruppen, siger sportsdirektøren med henvisning til, at 16 ud af 25 spillere - altså 64 procent - i den nuværende Superligatrup har spillet ungdomsfodbold i AaB. Wessam Abou Ali, der har palæstinensiske rødder, er født og opvokset i Aalborg-bydelen Gug. Han skiftede til AaB fra samarbejdsklubben B52/AFC (B52 Aalborg Fodbold Club) som U/11-spiller. - At blive professionel fodboldspiller og en fast del af AaB-truppen er en drengedrøm, der går i opfyldelse. Siden jeg var helt lille, har jeg vist stor dedikation til fodbolden, og jeg har selvtrænet meget, så det er fantastisk, at jeg nu har fået en professionel kontrakt med AaB, siger Wessam Abou Ali. - AaB har altid vist mig stor tillid, og med denne fireårige aftale viser klubben, at den stoler på mig som spiller og som person. Det er jeg taknemmelig for, og jeg glæder mig til at give igen til klubben, siger Wessam Abou Ali. Wessam Abou Ali har hidtil optrådt syv gange på de danske ungdomslandshold. Tre gange for U/17-landsholdet og fire gange for U/18-landsholdet.